<classify> WANAFUNZI wa Chuo Kikuu cha Sayansi na Teknolojia cha Mtakatifu Joseph wameaswa kutumia teknolojia wanayofundishwa kuanzisha viwanda vidogovidogo ili kusaidia taifa kuingia uchumi wa kati.Katibu Tawala Mkoa wa Arusha, Richard Kwitega kwa niaba ya Mkuu wa Mkoa huo, Mrisho Gambo alisema hayo juzi baada ya kukagua kazi za ufundi za aina mbalimbali zilizofanywa na wanafunzi wa chuo hicho kwenye maonesho ya siku tatu ya teknolojia yaliyoandaliwa na chuo hicho mjini hapa. Chuo hicho kinatoa elimu ya ngazi ya cheti na shahada kwenye fani ya uhandisi, afya, sayansi ya kompyuta na ualimu wa sayansi. Katibu Tawala huyo alisema wanafunzi hao wameonesha kuiva vizuri katika ubunifu wa vitu mbalimbali ambavyo vinawezesha uanzishwaji wa viwanda mbalimbali nchini.Hapa nimeona mashine za kukata vyuma, kukata na kutoa utumbo samaki na teknolojia ya kumfuatilia mtu anapokuwa na anachofanya. Hii nzuri ofisini ni tofauti na ile ya kuweka vidole ambayo unaonekana umeingia ukaja muda wa kutoka ukabonyeza tena lakini hii hudanganyi, unaonekana kila ulipo,alisema Alisema teknolojia hizo zinatoa majibu kwa jamii na kutatua tatizo la ajira kwa wanafunzi, kwani wakimaliza wanajiajiri.Alitoa wito kwa vyuo binafsi kushirikiana na serikali kuongeza kiwango cha udahili wa wanafunzi wa sayansi wakizingatia utoaji elimu bora inayokidhi viwango vya soko la sasa. Alitumia fursa hiyo kupongeza chuo hicho kwa kazi kubwa ya kuwatengeneza vijana kuwa wabunifu katika nyanja mbalimbali kwa kutengeneza mashine za aina mbalimbali zenye kuhitajika katika jamii.Kaimu Makamu Mkuu wa Chuo cha Mtakatifu Joesph, Profesa Innocent Ngalinda alisema wamekuwa wakifanya kila mwaka maonesho hayo Dar es Salaam, lakini mwaka huu wameamua kuzunguka mikoani, ili kuhakikisha wanawafikia wanafunzi wengi zaidi na kuwahamasisha kupenda masomo ya sayansi.Tunaamini wanapoona maonesho yetu na kazi za ubunifu za wenzao walizofanya, watahamasika na kubadili mtazamo wa kuchukia masomo ya sayansi na kuyapenda na kujiunga katika chuo hiki, alisema.Profesa Ngalinda alisema chuo chao kimejikita katika kumuandaa mwanafunzi kujiajiri baada ya masomo na kuachana na dhana ya kutegemea kuajiriwa pekee. Alisema kuna wanafunzi walio tayari kuanzisha viwanda vidogo vidogo wanaozalisha umeme wa jua, upepo, mashine za kukata na kutoa utumbo samaki, kuchenjua madini na mashine za kukata vyuma.Sasa hivi tunaona vijana wetu wengi wamekosa hamasa ya kuchukua masomo ya sayansi, lakini tunaamini wakiona kwa vitendo kazi za wanasayansi watahamasika kupenda masomo hayo, alisema.Mmoja wa wanafunzi wa kike aliyeonesha kazi zake za ubunifu ni Faraja Bwashe ambaye alivuta watu kwa kuonesha mashine ya kukata vyuma na bati ambayo wengi walivutiwa na kuomba kutengenezewa.Mwanafunzi mwingine David Ngunda alisema yeye amebuni mashine ya kukata samaki na kumtoa utumbo, kumwosha, lakini bado anaendelea na utafiti kuwezesha mashine hiyo hiyo ifanye na kazi ya kutoa magamba ya samaki ili mteja anaponunua samaki aweze kumpata akiwa tayari kwa kupika tu.  <topic>: KITAIFA 